AlexejDobrolubov/national_council_slovak_2010 huggingface dataset:
12. schôdza NR SR - 10.deň - B. popoludní
Dátum: 2024-05-02
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

129. Ďakujem. Pani Záborská, som rád, že ste povedali vo vašom vystúpení veci, ktoré potvrdzujú, že naozaj cieľom tohto zákona je obmedzenie tranzícií. Skoro až také protichodné sa mi zdalo to vaše vystúpenie, lebo na jednej strane ste, podobne ako váš spolupredkadateľ pán poslanec Vašečka, hovorili o tom, že tu ide o objektívne fakty, o administratívne veci, ide o rodné číslo, ale jedným dychom ste hovorili o narastajúcom záujme o tranzíciu v zahraničí, hovorili ste dokonca o epidémii tranzícií. Tým vlastne jasne hovoríte, že toto je na pozadí celého tohto návrhu. Tiež ste sa pozastavili nad tým, že to je zvláštne, že musíme hovoriť tu v parlamente o objektívnych faktoch, ktoré sú, ktoré vyplývajú vlastne z biologických daností. No, ja vám chcem povedať, že transrodovosť je tiež objektívny fakt. To je to, čo sa deje v prírode, s tým sa stretávame, tých ľudí poznáme. A namiesto toho, aby sme im pomohli, tak tu musíme oponovať ľuďom, ktorí predkladajú zákony, ktoré im majú sťažiť život. A musíme hovoriť o tom a brániť tých ľudí pred dehumanizáciou. Prosím vás, ak hovoríte o epidémii, tak čo z toho majú tí ľudia si vyčítať, že oni sú nejaké baktérie alebo nejaké vírusy? Prosím vás, to je veľmi nebezpečná rétorika, ktorú tu používate. A ja si myslím, že by ste si to konečne mali uvedomiť a ten zákon stiahnuť. Ďakujem. (Potlesk.)
12. schôdza NR SR - 10.deň - B. popoludní
Dátum: 2024-05-02
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

47. Ďakujem. Lucia, ďakujem za tvoj veľmi silný príspevok. Pripomenula si, pripomenula si hodnoty Európskej únie, spoločenstva európskych národov. Včera sme si pripomenuli 20. výročie nášho členstva v tomto spoločenstve a je strašné, keď sa na druhý deň musíme v parlamente rozprávať o návrhu, ktorý chce Slovensko vyčleniť z tohto hodnotového spoločenstva, lebo to je skutočný cieľ. Alebo ak nie cieľ, tak dôsledok, aspoň to pripustite. To je dôsledok alebo bol by dôsledok tohto návrhu. Znemožnenie tranzícií, čosi, čo je štandardom v európskych krajinách. Nedávno Nemecko nieže zakázalo tranzície, naopak, prijalo zákon, ktorý výrazným spôsobom zjednodušuje celý proces tranzície od medicínskej až po právnu. Toto je cesta, ktorou by sme sa mali uberať, keď si ctíme naše členstvo v Európskej únii. Je to skutočne pokrytecké od predkladateľov tohto návrhu, keď sa zakrývajú akousi, akýmisi odvolávkami na biológiu a na prirodzenosť. Ja o tom budem hovoriť viacej vo svojom vystúpení. Ale naozaj mi rozum zastáva nad tým, že musíme riešiť vec, ktorá nič nespôsobuje, ktorá naozaj nikomu neškodí, naopak, pomáha, a vy chcete vyvolať právny stav, ktorý sa dotkne mnohých ľudí veľmi vážnym spôsobom. To je neprijateľné pre mňa. (Potlesk.)
39. schôdza NR SR - 11.deň - B. popoludní
Dátum: 2025-09-25
Poslanec: Petro, František (SMER - SD)
Druh vystúpenia: Vystúpenie v rozprave

Ďakujem pekne pán predsedajúci, pán poslanec Matovič, keď som počul vaše vystúpenia nadobúdam stále ten pocit a to presvedčenie, že vy fakticky s obsahom a s celým týmto ústavným zákonom súhlasíte. Súhlasím aj s tým, čo povedal pán poslanec Mikloško, že v roku 2020 ste nemali ústavnú väčšinu, prečo ste keď hodnotovo ste na tejto strane to neprijali a keď hovoríte o politikárčení, tak rád by som povedal, že vy sa fakticky tešíte na to, že nás vyzlečiete donaha. Ale práve svojim vystúpením ste sa vy vyzliekli donaha. Ďakujem.
35. schôdza NR SR - 13.deň - A. dopoludnia
Dátum: 2025-06-16
Poslanec: Petro, František (SMER - SD)
Druh vystúpenia: Vystúpenie s faktickou poznámkou

120. Ďakujem pekne, pán predseda. Pani kolegyňa Plaváková, dovoľte, aby ja som sa dotkol jednej časti vášho vystúpenia, kde ste spomínali pána Orosza a ďalších ústavných právnikov, ktorí tvrdia, že novela ústavy predstavuje bezprecedentný zásah do právneho poriadku a je v rozpore so záväzkami voči Európskej únii. Ale ja by som si dovolil takisto povedať, že sú aj ďalší odborníci na ústavné právo ako pán doc. Bujňák uznávaný to odborník a ktorý tieto tvrdenia jasne odmieta a vo svojich vyjadreniach uviedol, že cieľom novely nie je ignorovať medzinárodné záväzky. Vysvetlil, že medzinárodné súdy predovšetkým ten v Štrasburgu pri výklade dohovoru o ľudských právach často uplatňujú tzv. právo často uplatňované, evolučný výklad to znamená vyvíjajúci sa v čase teda, ktorý reaguje na spoločenský život. Ďakujem.
35. schôdza NR SR - 5.deň - B. popoludní
Dátum: 2025-06-03
Poslanec: Petro, František (SMER - SD)
Druh vystúpenia: Vystúpenie s faktickou poznámkou

76. Ďakujem pekne, pán predsedajúci. Pán kolega, keď dovolíte, ja by som zareagoval len na tú časť vášho vystúpenia, keď ste hovorili o niektorých príkladoch, ak boli zahltené živnostenské úrady a tak ďalej, pretože v súvislosti so zavedením účtu na transakčnú daň, každý musel ísť do banky a tak ďalej, a neni to náhodou tak, že každý živnostník alebo každý podnikateľ má živnostenský list, ktorý má u seba odložený, možno aj päťkrát overený pre jednotlivé inštitúcie, kde treba byť, ale výpisy z obchodného registru. To znamená, že pri tej, zavádzaní transakčnej dane tento príklad mi nejak veľmi nesedí, pretože ten živnostenský list má každý u seba, živnostník. Ďakujem.
33. schôdza NR SR - 11.deň - A. dopoludnia
Dátum: 2025-04-10
Poslanec: Petro, František (SMER - SD)
Druh vystúpenia: Vystúpenie s faktickou poznámkou

10. Ďakujem pekne za slovo, pán podpredseda. Pani kolegyňa Petrík, možno ste včera tu neboli, ale ja som chcem zareagovať na tú časť vášho vystúpenia, kde ste hovorili o povinnosti podnikateľov pri platbe kartou, že sú povinní platiť transakčnú daň. Chcem opäť zopakovať, aby, keď sú argumenty, aby sa používali pravdivé, aby sa nezavádzala stále verejnosť s tým istým vaším naratívom, ktorý stále používate, takže pre istotu vám to ešte raz prečítam, keď ste včera neboli v sále: Transakčná daň sa nevzťahuje na platby kartou. To znamená, že ak obchodník prijíma platby prostredníctvom platobného terminálu alebo e-shopu, nová daň sa tých transakcií nijako netýka. Podnikatelia takto môžu aj naďalej prijímať bezhotovostné platby bez zmeny, bez nutnosti riešiť dodatočné náklady. A ešte raz, na čo sa transakčná daň nevzťahuje – p ríjem platieb kartou cez terminál alebo on-line, nákupné košíky, e-shopy, príjem hotovosti na účet, vklad na pobočke alebo vkladomate, platby na zdravotné a sociálne poistenie. Príjem zo zahraničia na účet, ak vám zo zahraničia pošle peniaze, vklady na terminálne účty a sporiace produkty. To znamená, že dobré je niektoré veci neopakovať, možno ste to mali pripravené skôr, ako odznela aj včerajšia kritika a stanovisko na to, čím strašíte verejnosť, že podnikateľ musí platiť transakčnú daň z toho, keď niekto platí v obchode alebo niekde s platobnou kartou. Ďakujem.
22. schôdza NR SR - 9.deň - A. dopoludnia
Dátum: 2024-11-05
Poslanec: Petro, František (SMER - SD)
Druh vystúpenia: Vystúpenie s faktickou poznámkou

18. Ďakujem pekne, pán predsedajúci. Pán poslanec Hargaš, vy ste hovorili vo svojom vystúpení pri tomto návrhu zákona, že už tým sa zaoberala vláda, resp. podpredseda vlády pre informatizáciu, za vlády SMER-u. Vy ste bol súčasťou vlády od roku 2020 do 2023, ste robil v exekutíve, ste robil štátneho tajomníka a chcem sa opýtať, predpokladám, že už vtedy, keď to chceli predložiť buď pán Raši, alebo pán Pellegrini vám to nejak takto rezonovalo v hlave, že je to dobrý zákon, a preto sa chcem opýtať, prečo ste ho vtedy ako súčasť vládnej moci nepredložili. Ďakujem.
22. schôdza NR SR - 5.deň - B. popoludni
Dátum: 2024-10-28
Poslanec: Petro, František (SMER - SD)
Druh vystúpenia: Vystúpenie s faktickou poznámkou

38. Ďakujem pekne, pán podpredseda. Pán kolega Pročko, ja chcem opraviť svoj výrok, ktorý som povedal, že vás je tu deväť, je vás tu už iba šesť. To znamená, to je ten váš reálny záujem a o túto schôdzu, ktorú ste dlhodobo chceli zvolávať, a teda je vás tu šesť. To znamená, nechcem menovať jednotlivé kluby, ale s tých, ktorí ste chceli zvolať túto schôdzu, je vás momentálne šesť.
22. schôdza NR SR - 5.deň - B. popoludni
Dátum: 2024-10-28
Poslanec: Petro, František (SMER - SD)
Druh vystúpenia: Vystúpenie s faktickou poznámkou

16. Ďakujem pekne, pán podpredseda. Pán kolega Dostál, dovoľte mi, aby som zareagoval trošku na vaše vystúpenie, dotknem sa pár vecí. Vy ste tu hovorili, ako keby poslanci vládnej koalície neakceptovali alebo mali niečo proti tomu, že opozícia má, teda kontroluje vládu a tak ďalej a tak ďalej, tieto veci veľmi dobre poznáme, tieto inštitúty sme využívali my, keď sme boli v opozícii, takže je to úplne legitímne, že vy ako opoziční poslanci môžte zvolávať mimoriadne schôdze na odvolanie člena vlády a podobne. Je to plne legitímne, a preto neviem, že prečo vás to zarazilo. Chcel som sa opýtať ešte vás, ako ste mysleli s tými čistkami, pretože to ma zarazilo, pretože vy ste v tom parlamente už dlhodobo, pracovali ste aj vo vláde, robili ste štátneho tajomníka a čo považujete za čistky. Veď predsa každý, ktorý preberá niektorý rezort, má svoju vlastnú predstavu o riadení tohto rezortu, tak si, samozrejme, tam niektorých ľudí vymení, pretože je to úplne prirodzené. A robili ste to aj vy, len si trošku zalistujte v pamäti a pozrite sa na to, čo bolo v rokoch 2020 – ’23 alebo v iných rokoch, keď ste boli vy ako poslanec súčasťou vlády. Keďže vy viete veľmi dobre a vedeli ste to aj vtedy, keď sa táto schôdza zvolávala, že vládna koalícia neodvolá svojho ministra a neodvolá ho určite ani zajtra, a ten záujem zo strany opozície na odvolaní pani ministerky Šimkovičovej je asi veľmi veľký, keď tu v sále sedí: dva, štyri, šesť, osem, desať poslancov opozície, ktorí chcú odvolať členku tejto vlády. Ďakujem.
15. schôdza NR SR - 9.deň - A. dopoludnia
Dátum: 2024-06-25
Poslanec: Petro, František (SMER - SD)
Druh vystúpenia: Vystúpenie s faktickou poznámkou

16. Ďakujem pekne, pán podpredseda, za slovo. Pán kolega Lackovič, ja takisto ako vy oceňujem túto snahu ministerstva pôdohospodárstva a vlády, že predkladá tento návrh zákona, mne na rozdiel od vás ako nevadí to skrátené konanie, pretože sami ste povedali a máte svoje skúsenosti zo samosprávy, že tieto veci dosť brzdia samosprávy pri samotnom rozvoji, pri budovaní a tak ďalej. Pán minister v úvodnom slove hovoril takisto o tom, že aj obmedzuje to pri čerpaní štrukturálnych fondov a celkovom rozvoji a skvalitnení života v našich obciach a mestách. Preto mňa táto forma veľmi nezaujíma, mňa zaujíma tento výsledok a ja oceňujem, že tento vládny návrh zákona, aj keď v skrátenom konaní, je tu v parlamente. Ďakujem.
12. schôdza NR SR - 7.deň - B. popoludní
Dátum: 2024-04-25
Poslanec: Petro, František (SMER - SD)
Druh vystúpenia: Vystúpenie s faktickou poznámkou

86. Ďakujem pekne, pán predsedajúci. Ďakujem pekne za vystúpenie pánovi Malatincovi. A takisto ako on plne súhlasím s tým, že pán minister Taraba, podpredseda vlády, predložil tento zákon do Národnej rady. Mne je jedno, aká je forma, mňa zaujíma cieľ a výsledok. A výsledok sa určite dostaví. To znamená že, patrím do tej časti verejnosti a do tej časti pléna Národnej rady, ktorý s tým plne súhlasí a tento zákon podporí. Aj keď nie som z Podpoľania, ale som z okresu Košice okolie, kde takisto niekedy v minulosti sme nikdy nezaznamenali nejaký takýto častý výskyt medveďa a strety s človekom. V závere mojej faktickej pripomienky vám prečítam presnú štatistiku, ktorá bola robená na okresnom úrade, na lesnom a pozemkovom v našom okrese. Ja si myslím, že veľmi správne bolo poukázané, že chrániť sa má to, čoho je málo. A chrániť sa nemá to, čoho je veľa. Ja plne súhlasím, že treba chrániť dropa, treba chrániť hlucháňa, treba chrániť všetko, ale tak ako aj Malatinec povedal, že sú, zásluha toho, že tých medveďov je viac, ktoré bolo po druhej svetovej vojne z úsilia poľovníkov dosiahnuté, až sa to vymklo spod kontroly a je toho veľa. To znamená, že nárast týchto medveďov je aj tým, a tých stretov, že medveď ako prirodzenú potravu svoju mal v svojom biotope čiernu, teda diviačiu zver. Potom keď sa zdecimovali stavy tejto zveri... (Prerušenie vystúpenia časomerom.)
9. schôdza NR SR - 2.deň - B. popoludní
Dátum: 2024-02-01
Poslanec: Petro, František (SMER - SD)
Druh vystúpenia: Vystúpenie s faktickou poznámkou

64. Ďakujem pekne, podarilo sa, nebola to moja chyba. (Reakcia rečníka na spustenie mikrofónu.) Ďakujem pekne, pán predseda, za slovo. Pán kolega Majerský, dovoľte mi, aby som zareagoval na tú časť vášho vystúpenia, v ktorej ste hovorili o tom, že aj váš pozmeňovací návrh o tom hovorí, o navyšovaní týchto trestov, a s tým nemôžem súhlasiť a môžem to povedať jednoducho, že od roku 2006, keď boli zvýšené tie trestné sadzby za rôzne trestné činnosti, alebo ako tu už viackrát odznelo v pléne, tie drakonické tresty nepomohli k tomu a fakticky tieto drakonické tresty neznižujú kriminalitu. Keď sa pozrieme trošku aj do Európy, tak je vidieť, a dneska to odznelo aj na tlačovej konferencii členov vlády Slovenskej republiky, kde bolo povedané a bolo povedané v číslach, že ako to vyzerá v Európe, ako to vyzerá v krajinách blízko ku nám, ale aj v severských krajinách, ako je Fínsko, kde takisto urobili takúto reformu a táto reforma priniesla to, že dnes je vo Fínsku na sto tisíc obyvateľov 51 odsúdených, teda väzňov, v Bulharsku je to 85 na sto tisíc, v Taliansku je to 93, ale na Slovensku je to 185 na sto tisíc obyvateľov. To znamená, že keď sa neosvedčili tieto vysoké tresty a keď nám to neklesá, tak si myslím, že je dobré ísť touto druhou cestou a tieto tresty znížiť, keď aj vieme, že ročne stoja väznice 275 miliónov. Ďakujem.
5. schôdza NR SR - 1.deň - A. dopoludnia
Dátum: 2023-12-05
Poslanec: Petro, František (SMER - SD)
Druh vystúpenia: Vystúpenie s faktickou poznámkou

76. Ďakujem pekne, pán predsedajúci. Pán poslanec Grendel, ja som sa chcel vás opýtať iba jednu vec, vy fakticky tieto veci predkladáte všetky vtedy, keď ste v opozícii, a len nedávno skončilo vaše vládnutie, kde ste mali jedno obdobie aj ústavnú väčšinu. Prečo ste tento zákon nedali schváliť do Národnej rady? Ďakujem.
5. schôdza NR SR - 1.deň - A. dopoludnia
Dátum: 2023-12-05
Poslanec: Petro, František (SMER - SD)
Druh vystúpenia: Vystúpenie s faktickou poznámkou

60. Ďakujem pekne, pán predsedajúci. Pán kolega Gašpar, myslím, že vo vašom vystúpení zaznelo presné odkrytie jednotlivých vecí, na ktoré poukázal v správe Najvyšší kontrolný úrad, ale ako je vidieť, celá ľavá strana, celá opozícia, Progresívne Slovensko, SLOVENSKO, KDH a, samozrejme, aj SaS-ka tieto argumenty nezaujímajú. Samozrejme, pri najmenšom nejakom porušení a pri nejakých podozreniach, opozícia upodozrieva a útočí na vládu ešte, ešte pomaly aj skôr, ako schválila programové vyhlásenie vlády, už išli odvolávať ministra vnútra. Teraz ich to nezaujíma. Poznáme citáciu pána Sulíka, ktorý stále hovoril, že štát je zlý vlastník. Áno, on ako minister bol predstaviteľ štátu. Bol to predstaviteľ exekutívy, ktorá organizovala EXPO v Dubaji. A keď som dobre počúval jeho tlačovú konferenciu, na ktorej hovoril, že tak toto, čo ja som v takomto extrémnom, slabom, krátkom čase musel zariadiť, aby to EXPO dopadlo dobre a hovoril to človek, ktorý bol predsedom Národnej rady, bol ministrom, bol poslancom Európskeho parlamentu a fakticky prichádzal do styku s jednotlivými ministrami, europoslancami v rámci celého sveta, ktorý bol zúčastnený na tejto výstave EXPO. A on fakticky povedal, že to by z nich nikto nedokázal. To znamená, zase sa tu ukázala tá jedna jeho bohorovnosť - ja a nikto iný. Kým som tu.
3. schôdza NR SR - 3. deň - A. dopoludnia
Dátum: 2023-11-16
Poslanec: Petro, František (SMER - SD)
Druh vystúpenia: Vystúpenie s faktickou poznámkou

82. Ďakujem pekne, pán predsedajúci, za slovo. Pani kolegyňa, ja by som si dovolil zareagovať na tú časť vášho vystúpenia, keď ste hovorili o zámeroch v tomto programovom vyhlásení vlády na výjazdové rokovania vlády. Ja som z okresu Košice – okolie, kde v roku 2016 až 2020 boli dve výjazdové rokovania vlády a chcem vám povedať, že absolútne sa neriešila politická príslušnosť, ale jednotlivé potreby obcí. V našom okrese dostali dotácie z výjazdového rokovania vlády obce, cirkvi, občianske združenia bez toho, aby sa pozeralo na to, kto je z akej politickej strany, či to bola ľavica, či to bola pravica, či to boli nezávislí, alebo či to bola rímskokatolická, evanjelická alebo iné cirkvi, ktoré si požiadali a na tomto rokovaní vlády tieto zdroje dostali. Ja to oceňujem a podporujem to, aby tieto výjazdové rokovania boli, aby sa všetko nerozhodovalo iba z Bratislavy od zeleného stola, ale aby členovia vlády poznali tieto regióny, mali možnosť sa s tými ľuďmi stretnúť a nielen, ako vy hovoríte, si robili piár a fotečky. Ďakujem. (Potlesk.)
30. schôdza NR SR - 2.deň - B. popoludni
Dátum: 2025-02-05
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

49. Ďakujem pekne za slovo. Ďakujem ti, Julo, za tvoju rozpravu. A pre mňa je to zarážajúce, že finančná správa nevie vysvetliť transakčnú daň a potom príde poslanec Zahorčák, ktorý mení transakčnú daň s nejakým prílepkom, pozmeňujúcim návrhom a hlasujú za to koaliční poslanci. Ja by som naozaj rád uvidel tu pána poslanca Zahorčáka, aby vysvetľoval tento pozmeňujúci návrh, ale keďže túto možnosť nevyužil, tak ja dávam taký námet médiám, aby sa opýtali koaličných poslancov, aby vysvetlili zmenu toho, tej transakčnej dane. A dávam taký aj námet na nedeľné relácie, aby sa pýtali konkrétne poslanca Zahorčáka, ktorý predložil tento pozmeňujúci návrh, aby si pozvali do nedeľnej relácie politickej pána poslanca Zahorčáka, aby to tam vysvetlil. Lebo podnikatelia a živnostníci na Slovensku dnes nevedia, čo bude znamenať tá transakčná daň, lebo to nevie vysvetliť ani finančná správa, ale poslanec Zahorčák to bude vedieť vysvetliť. A ešte by som si tak ostro posvietil aj na poslancov HLAS-u a ja verím, že ich poslanecký predseda pán Puci im to stihol za tých pätnásť minút vysvetliť a ak nie, tak by som poprosil takisto médiá, aby sa pýtali poslancov HLAS-u, či vedeli, za čo hlasujú. Ďakujem veľmi pekne.
23. schôdza NR SR - 12.deň - B. popoludní
Dátum: 2024-12-11
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

16. Ďakujem pekne. Pán minister Šaško, máte spoločné s pánom Gröhlingom to, že ani vy, ani bývalý pán minister Gröhling neboli ste odborníkmi na svojich ministerstvách, ktoré ste riadili, vy teda ešte riadite. A rovnako ako pán minister Gröhling, alebo teda exminister Gröhling ste jedným z ministrov, ktorí bojujú proti ľuďom, ktorí patria pod váš rezort. Tak ako Gröhling, historicky najhorší minister školstva, nezahlasoval na vláde, na vtedajšej vláde za zvyšovanie platov učiteľov, tak vy rovno idete lekárov zatvárať. Myslím si, že ste zašli priďaleko. Tento návrh zákona je v druhom čítaní a stačilo. Zostali ste v tom sám. Vaši poslanci zo strany HLAS behajú po parlamente po chodbách a pýtajú opozičných poslancov podpisy pod ich pozmeňujúce návrhy. Zostali ste v tom sám, pán minister. Ako vidíte, nikto sa nezapája z koalície do rozpravy, aby vás obhajoval a vaši poslanci behajú po parlamente po chodbách a zháňajú podpisy pod pozmeňováky od opozície.
23. schôdza NR SR - 12.deň - A. dopoludnia
Dátum: 2024-12-11
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

42. Ďakujem pekne. Mne pred chvíľou prišla správa a prečítam vám ju. Dobrý deň, pán Pollák, nie som volička Matoviča, ale po tomto, čo robia s doktormi, asi budem. A teraz tá správa. Pán Pollák, myslím, že je potrebné ilustrovať, ako to vlastne v zdravotníctve vyzerá z pohľadu lekárov. Predstavte si mladého človeka, ktorý sa rozhodne, že chce vo svojom živote pomáhať ľuďom. Vyberie si kariéru u lekára a ide študovať. Štúdium medicíny alebo iných zdravotných profesií nie je jednoduché. Treba sa veľa učiť, treba praxovať, lebo chyby môžu znamenať smrť pacienta. Už pri praxi začnú budúci zdravotníci chápať, ako to na Slovensku funguje. Nemocnice vyzerajú ako keby sa tam zastavil čas. Niet dostatok doktorov, sestier, ale aj iných zdravotných profesií. Napriek tomu v zdravotníctve podnikajú tí najbohatší Slováci. Mladí ľudia skončia štúdium a nájdu si prácu. Už od začiatku sú nútení pracovať nadčasy, často nočné alebo dvadsaťštvorky, lebo nie je dosť personálu. Infraštruktúra je stará, chýbajú aj prístroje, ktoré by zachraňovali životy. Na dôležité vyšetrenia čakajú aj veľmi chorí ľudia dlhé mesiace, niektorí sa ich ani nedožijú. Aj lekári, aj zdravotníci, ktorí chcú ostať na Slovensku a pomôcť tak našej krajine po dlhých rokoch žiadnej zmeny zo strán vlády SMER-u – SD, toho začínajú mať dosť. Robia, čo môžu, ale aj tak to nie je dosť. Áno, počas vašej vlády ste podpísali memorandu, za ktoré hlasovali aj smeráci. Tí istí smeráci, ktorí sa dva roky po tom snažia memorandu nerešpektovať. A keď lekári pohrozia výpoveďami, tak namiesto konštruktívnej debaty alebo rešpektovania dokumentu, pod ktorý sa sami podpísali, vláda jednoducho pohrozí, že ak nebudú pracovať, bude im hroziť rok väzenia. Čudujete sa ešte niekto, že každý, kto môže, odtiaľto uteká? Ďakujem, pán Pollák, že jedine vy v hnutí SLOVENSKO bojujete za lekárov. Pokračujte v tom. Toto bol názor nevoličky, v tomto prípade možno už aj budúcej voličky nášho hnutia, lebo vidí záujem naozaj jedine našeho hnutia, ktorý sa tu postavil za lekárov a bude tu bojovať za lekárov do konca. Ďakujem.
23. schôdza NR SR - 12.deň - A. dopoludnia
Dátum: 2024-12-11
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

16. Ďakujem pekne. Ďakujem ti, Igor, za tvoju rozpravu. Ja sa dotknem tej časti, kde ťa, bohužiaľ, prepáčte, pán predsedajúci, skákali ste do reči nášmu predsedovi a dovoľte mi, aby som sa vyjadril k tomu, že vy viete veľmi dobre, že ja sa expresívne nevyjadrujem a jednoducho slovíčka expresívne nie sú ani v mojom slovníku, a preto v tomto prípade môžem súdiť, že nič expresívne nikoho náš predseda Igor Matovič neurážal, skôr naopak, si myslím, že práve ak teda sa dotkol niekoho, kde vyzval niekoho do diskusie, kľudne sa mohli prísť prihlásiť a vyvrátiť mu všetky tie jeho tvrdenia, ktoré tu povedal. A na druhej strane vy a celá koalícia nás každý boží týždeň, každý boží víkend ignoruje v reláciách, kde nás okydávate pred celým Slovenskom a my sa nemáme kde brániť. Toto je pôda, kde môžeme naozaj povedať tú pravdu Slovensku, tak preto vás chcem, pán predsedajúci, poprosiť, aby ste do budúcna nevyrušovali vystupujúceho, konkrétne z nášho klubu. Ďakujem veľmi pekne.
23. schôdza NR SR - 12.deň - A. dopoludnia
Dátum: 2024-12-11
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

8. Ďakujme pekne za slovo a ďakujem aj kolegovi Dostálovi za jeho rozpravu. Ja ďakujem práci pána Dostála. Je veľmi potrebná pre tento parlament. Aj pri tomto návrhu vlastne ukázal, akým je strážcom vlastne postupnosti alebo teda postupov pri legislatíve a je jedno, pri ktorej. Ako hodinár naozaj vie rozobrať každý jeden návrh zákona, kde poukazuje na každý jeden malý diel návrhu alebo teda bodov, ktorý ten návrh obsahuje. Ja by som sa vrátil ale k tomu, čo som aj včera povedal, a to je odkaz aj Roberta Fica smerom k ministrovi Šaškovi a smerom k zdravotníctvu ako takému, kde povedal, že zdravotníctvo pre neho nie je témou, alebo teda to nie je priorita pre premiéra. A ja by som to dal do kontextu napríklad aj pri tých protestoch, ktoré boli proti ministerke kultúry, ministerke Šimkovičovej, a Robert Fico sa postavil za ministerku kultúry a povedal, áno, že keď protestujú proti tebe kávičkári, progresívci, tak to robíš dobre. Bohužiaľ ale pri tomto ministrovi zdravotníctva premiér nepovedal a toto je taký aj odkaz pre ministra, že nestojí za ním premiér a v tomto je vidieť tú politiku tejto vládnej koalície, že je to chaos na chaos. A jeden druhého vydiera a teraz nevieme, kto s kým drží. Čiže aj pri tejto téme minister zdravotníctva ostal sám. Dokonca ani jeho stranícky šéf sa s ním nepostavil na tlačovke. Ten mal zas iné povinnosti niekde v zahraničí na formule. Pán minister, ostali ste v tom sám a verejnosť sa pýta, má jasné otázky, čo bude s lekármi, či ich budete naozaj chcieť zatvárať. Toto sú otázky, na ktoré budete musieť zodpovedať. Ďakujem ešte raz Ondrovi Dostálovi za jeho rozpravu.